કૌરવો અને પાંડવો તો અધર્મ અને ધર્મનું પ્રતિક છે પણ વાત આપણા ઘરની હોય ત્યારે બેઉ બાળકો એટલે કે અધર્મ અને ધર્મ એમ જ ન હોય. બેઉ બાળકો સાચા પરંતુ જુદી જુદી દિશામાં ચાલનારા હોઈ શકે છે. આવે વખતે પણ માતા-પિતા બાળકોની વૃત્તિ સમજે નહિ અને સાચો ન્યાય ન તોળી શકે ત્યારે સ્વાભાવિકપણે જ બેઉ બાળકો વચ્ચે મતભેદ ઉતપન્ન થાય છે. જે ભવિષ્યમાં મોટા કુટુંબ-કલેશનું કારણ બની શકે છે. તે વખતે માતા-પિતા સંતાનોના વાંક કાઢે તે યોગ્ય તો ન જ ગણાય ! અને માતા-પિતા તો શું, આખો સમાજ માતા-પિતાને બિચારો બનાવી દઈને સંતાનોને દોષ દૃષ્ટિથી જુએ છે. બેમાંથી એક બાળક કંઈક ખોટું કરે ત્યારે શિક્ષા તો બેઉને કરવાની ! કેમ ? કારણકે માતા-પિતા માટે તો બેઉ સરખાં ! અરે, કાયમ એવું ન હોય ! આવી વૃત્તિ રાખવાથી જ બાવાનાં બેઉ બગડે છે. ખોટી બાબતોમાં જ આવું થાય છે એવું નથી, ક્યારેક સારા વિષય કે વસ્તુની બાબતમાં પણ આવું થાય છે. હકીકતમાં બેમાંથી એક ને તે વિષય કે વસ્તુ ગમે તેટલી સારી હોવા છતાં ન પણ પસંદ હોય ! છતાં બેઉને સરખું રાખવાની વૃત્તિ આંતરવિગ્રહ પેદા કરે છે.